Ke o kopa hore hosane o ke o tsamaye le nna ho ya kopanong ya mokgatlo wa rona. Ke o kopa hore hosane hoseng ka Sontaha ke tle ke tlo o lata mme ke o fumane lapeng mona jwalo ka ha ke o fumane tjena kajeno. Ke nako re ne re arohane motswalle. Ha ke a thabiswa ke dipuo tsa batho ho ya ka moo ba o tshehang ka teng. Ha feela o ka dumela hore o letahwa mme o hloka thuso Abiele motswalle, ke o tshepisa hore le wena o tla bona hore dintho di tla fetoha. Abiele le yena a swaba. A swaba hobane o ne a kile a utlwela hore Gauta o iphetotse lehlena. Empa jwale ke moo o a mo kgothatsa. A utlwa a tlallwa ke tshepo eo a sa tsebeng hore na e tswa hokae. A ikutlwe a le morolo mme a ikemisetsa hore ha le tjhaba letsatsi leo la Sontaha, o tla be a tsamaya le motswalle eo wa hae, Gauta. Gauta a tsamaya a tletse tshepo le yena hore motswalle wa hae o tla fela a phethise tshepiso ya hae.